Skerpt hefur verið á reglum um áhorfendur á íþróttaleikjum, að beiðni yfirvalda. Allir áhorfendur þurfa nú að vera í númeruðum sætum.
KKÍ og HSÍ sendu frá sér tilkynningu í gær þar sem kemur fram að eftir fréttir af COVID-19 innanlandssmitum um liðna helgi þurfi íþróttahreyfingin að taka sóttvarnir sérstaklega föstum tökum. Áður voru reglurnar þannig að 200 áhorfendur voru leyfðir að því gefnu að allir væru með grímur og allir skráðir með nafni og kennitölu. Nú hefur bæst við að allir verða að sitja í því sæti sem þeim er úthlutað og ekki verður heimilt að færa sig í annað sæti. Að minnsta kosti einn metri skal vera milli ótengdra gesta.
Juventus féll úr leik í 16-liða úrslitum Meistaradeildar Evrópu í fótbolta eftir mikla dramatík í gærkvöld. Juventus mætti þar Porto í seinni leik liðanna en Porto vann fyrri leikinn á heimavelli 2-1. Porto-menn misstu mann af velli á 54. mínútu sem fékk rautt spjald og spiluðu því stóran hluta leiksins manni færri. Staðan var 2-1 fyrir Juventus eftir venjulegan leiktíma og því þurfi að grípa til framlengingar því staðan var jöfn eftir leikina tvo. Porto fékk aukaspyrnu í framlengingunni og afleitur varnarveggur Juventus varð til þess að Sergio Olivera skoraði beint úr spyrnunni. Heimamenn jöfnuðu metin tveimru mínútum síðar, en það dugði ekki til og Porto fer áfram á fleiri útivallarmörkum í einvíginu. Á sama tíma komst Borussia Dortmund áfram með 2-2 jafntefli við Sevilla, en einvígið fór samanlangt 5-4 fyrir Dortmund.
Valur fékk botnlið FH í heimsókn í Olís-deild kvenna í handbolta í gærkvöld. Valskonur völtuðu yfir FH-inga og unnu með 19 marka mun, 33-14. Valur er nú með 15 stig í þriðja sæti, stigi á eftir Fram, í öðru sætinu, sem á leik til góða. FH er enn án stiga eftir 12 leiki á botni deildarinnar.
Allir áhorfendur á íþróttaleikjum þurfa nú að vera í númeruðum sætum. Reglur um áhorfendur hafa verið skerptar í kjölfar nýrra innanlandssmita. 